CC 20220801
Канат-куркуны тыҥып, бийик учушта - altaicholmon\nСӱреен солун фестивальда 600-теҥ ажыра јайаан јайалталар эрчимдӱ туруштылар. Олор Хакасиядаҥ, Башкортостаннаҥ, Чувашиядаҥ, Алтайдаҥ ла ӧскӧ дӧ талалардаҥ. Канча јӱзӱн калыктардыҥ культуразы, јаҥжыгулары, кӧгӱс байлыгы бой-бойыла эптӱ-јӧптӱ, ӧмӧ-јӧмӧ, бирлик амадула ӧткӧнин туружаачылар аҥылап темдектедилер.\nБистиҥ республикадаҥ бу кӧрӱ-маргаанда Улаганнаҥ балдардыҥ ады јарлу «Jаш канат» деп јайаан ӧмӧлиги (худбашкараачызы Айана Темеева), Балыктујулдыҥ балдарыныҥ бијениҥ «Таҥ Чолмон» ӧмӧлиги (башкараачызы Сынару Санина) једимдӱ туруштылар.\n«Jаш канаттыҥ» кичӱ бӧлӱгиниҥ туружаачылары фестивальда «Албаты вокал» деп ууламјыда калык чӱмделгези аайынча турушты. Jайалталар алкы бойлоры (фонограмма-эш јогынаҥ) албатыныҥ кӱӱлик ойноткыларыла (комус, топшуур, шоор ло о.ӧ.) ойноп, кайдыҥ ӱйдежӱзиле јаҥарлады. Олор «Эзин» деген албаты ӧмӧлигиниҥ «Кӱреелей» деп кожоҥын кожоҥдогон. «Таҥ Чолмон» «Кезер таш» деп албаты бијени бијелеген.\nКалыктар ортодогы «Гармония культур» фестиваль-маргаанда бу эки ӧмӧлик бойлорыныҥ ууламјыларында байгалу баштапкы јерлерге чыгып, дипломдорло, кереес сыйларла кайралдаткан. Фестивальдыҥ гала-концертине јӱк ле 7 номер талдалган, олордыҥ тоозында — «Jаш канат». Гала-концертти олор бойыныҥ кожоҥыла ачканы оморкодулу.\nКазань јаар јол-јорыкка «Jаш канатка» Улаган аймактыҥ јааны Никита Санин ле балдардыҥ ада-энелери болушкан. Бензинле Улагандагы јурт јеезениҥ јааны Амаду Токоеков јӧмӧгӧн. Бу улуска балдар ла башкараачызы јаан быйанын айдат.\nКӱскиде ӱлӱрген айда Астанада (Казахстан) база јаан фестиваль ӧдӧр. «Jаш канатка» ондо турушсын деп кычырту болды.\nУлаганда «Jаш канат» ӧмӧликке эҥ ле баштап јӱрген балдар бӱгӱнги кӱнде аҥылу ӱредӱлӱ специалисттер. Олор бойлоры «Телекей» деп јайаан ӧмӧлик тӧзӧп алган. Ӱредӱлӱ јииттер, је иштеер јер јок болгоны карамду. Jайалталу балдар кӧп. Олордыҥ кажызын ла бистиҥ балабыс, келер ӧйдӧ алтай культураны шак олор улалтар, ӧскӱрер деген санаала башкарынып, олорды бастыра јанынаҥ јӧмӧзӧ, калык ичкери ӧзӱмдӱ, ӧзӧктӱ болор эмес пе?